
[bookmark: _Hlk65486701]PROIECT
CONSILIUL SUPERIOR AL MAGISTRATURII
SECȚIA PENTRU JUDECĂTORI
[bookmark: numar_hot]HOTĂRÂREA nr. ....
din .... 2024
pentru modificarea și completarea Regulamentului de ordine interioară al instanţelor judecătoreşti, aprobat prin Hotărârea Secției pentru judecători a Consiliului Superior al Magistraturii nr. 3243/2022
În temeiul dispozițiilor art. 133 alin. (5) şi (7) din Constituția României, republicată, şi ale art. 23 alin. (1) din Legea nr. 305/2022 privind Consiliul Superior al Magistraturii, 
având în vedere dispozițiile art. 152 alin. (2) din Legea nr. 304/2022 privind organizarea judiciară, cu ......... voturilor membrilor prezenți,
SECȚIA PENTRU JUDECĂTORI A
CONSILIULUI SUPERIOR AL MAGISTRATURII
HOTĂRĂŞTE
[bookmark: 5964432]	Art. I - Regulamentul de ordine interioară al instanţelor judecătoreşti, aprobat prin Hotărârea Secției pentru judecători a Consiliului Superior al Magistraturii nr. 3243/2022, publicată în Monitorul Oficial al României, Partea I, nr. 1254 și 1254 bis din 27 decembrie 2022, cu modificările ulterioare, se modifică și se completează după cum urmează:
	
	1. La articolul 20 alineatul (1), litera m) se modifică şi va avea următorul cuprins:
	„m) dispune excluderea de la repartizare a completurilor, respectiv înlocuirea din complet a judecătorilor care, în calitate de judecători de drepturi şi libertăţi, au îndeplinit acte sau măsuri procesuale în cursul urmăririi penale, în cazurile prevăzute la art. 102 alin. (7), precum și  în alte tipuri de cauze, după soluţionarea incidentelor procedurale, dacă este cazul;”

	2. La articolul 20 alineatul (1), după litera m) se introduce o nouă literă, litera m1), cu următorul cuprins:
	„m1) dispune trimiterea cauzei la instanţa ierarhic superioară pentru desemnarea altei instanţe care să judece cauza, în cazurile prevăzute la art. 102 alin. (8);”

	3. La articolul 40, alineatele (4) și (8) se modifică și vor avea următorul cuprins:
	„(4) Pentru personalul de specialitate informatică, fişa postului se întocmeşte de specialistul IT şef sau, acolo unde nu există specialist IT şef, de specialistul IT desemnat de preşedintele instanţei pentru coordonarea compartimentului informatică.
	.............................................................................................................................................
	(8) Pentru prim-grefierul sau, după caz, grefierul-şef, managerul economic, specialistul IT şef şi coordonatorul compartimentului informatică fişa postului se întocmeşte de preşedintele instanţei.”

	4. La articolul 40, după alineatul (8) se introduce un nou alineat, alineatul (81), cu următorul cuprins:
	„(81) Sarcinile concrete de serviciu ale personalului prevăzut la alin. (4) se stabilesc de președintele instanței și de specialistul IT șef sau coordonatorul compartimentului informatică, cu respectarea atribuțiilor prevăzute în fișa postului. Sarcinile concrete de serviciu ale specialistului IT șef sau ale coordonatorului compartimentului informatică se stabilesc de președintele instanței, cu respectarea atribuțiilor prevăzute în fișa postului.”
	
	5. La articolul 63, după alineatul (2) se introduc două noi alineate, alineatele (21) și (22), cu următorul cuprins:
	„(21) Subordonarea profesională a specialiștilor IT față de compartimentul de specialitate informatică din cadrul Ministerului Justiţiei privește exercitarea de către acest compartiment a atribuțiilor prevăzute de lege în legătură cu evaluarea, delegarea și eliberarea din funcție a acestei categorii de personal.
	(22) În vederea evaluării specialiștilor IT, președintele instanței poate solicita șefului compartimentului informatic din cadrul Ministerului Justiţiei orice informații utile din punct de vedere tehnic pentru realizarea acesteia. Calificativul și notele pe baza cărora se stabilește calificativul se acordă de președintele instanței, iar evaluarea se semnează de acesta și de șeful compartimentului informatic din cadrul Ministerului Justiţiei. Refuzul șefului compartimentului informatic din cadrul Ministerului Justiţiei de a semna evaluarea nu afectează valabilitatea acesteia.”

	6. La articolul 63 alineatul (3), litera a) se modifică și va avea următorul cuprins:
	„a) din dispoziția președintelui instanței, participă, la solicitarea Consiliului Superior al Magistraturii, la partea de analiză şi implementare a aplicaţiilor informatice comune privind activitatea instanţelor; ”

	7. La articolul 102, alineatele (6) și (7) se modifică şi vor avea următorul cuprins:
	„(6) La primirea rechizitoriului, a acordului de recunoaştere a vinovăţiei sau a altor cereri, propuneri, plângeri, contestaţii, sesizări în materie penală, cu excepţia celor de competenţa judecătorului de drepturi și libertăţi și a celor din faza de executare a hotărârilor penale, persoana desemnată cu repartizarea aleatorie verifică în sistemul ECRIS dosarele în care s-au îndeplinit acte sau măsuri procesuale de către judecătorul de drepturi şi libertăţi. Aceasta înaintează de îndată dosarul format, încheierile emise de judecătorul de drepturi şi libertăţi, precum şi un proces-verbal în care menţionează rezultatul verificării preşedintelui secţiei penale ori, după caz, preşedintelui instanţei, dacă nu există secţii.
	(7) Preşedintele secţiei penale ori, după caz, preşedintele instanţei, dispune, în scris, ca dosarul format ca urmare a sesizării instanţei prevăzute la alin. (6) să nu fie repartizat acelor judecători care, în calitate de judecători de drepturi şi libertăţi, au îndeplinit acte sau măsuri procesuale în cursul urmăririi penale. În cazul în care incompatibilitatea vizează doar unul/unii dintre judecătorii din completul colegial, acesta/aceştia va/vor fi înlocuit/înlocuiţi de preşedintele secţiei penale ori, după caz, de preşedintele instanţei cu judecătorul/judecătorii înscris/înscriși în lista de permanenţă din ziua înregistrării dosarului. Dispoziţia preşedintelui secţiei penale sau, după caz, a preşedintelui instanţei prin care s-a decis excluderea anumitor completuri de la repartizarea aleatorie sau înlocuirea unui/unor judecător/judecători se depune la mapa privind incidentele de repartizare.”

	8. La articolul 102, după alineatul (7) se introduc două noi alineate, alineatele (8) și (9), cu următorul cuprins:
„(8) În cazurile prevăzute la alin. (6), dacă preşedintele secţiei penale sau, după caz, preşedintele instanţei constată că toţi judecătorii secţiei, în cazul instanţelor organizate pe secţii, respectiv toţi judecătorii instanţei, în cazul instanţelor care nu sunt organizate pe secţii au îndeplinit acte sau măsuri procesuale în calitate de judecători de drepturi şi libertăţi în cursul urmăririi penale, dispune, în scris, trimiterea cauzei la instanţa ierarhic superioară pentru desemnarea altei instanţe care să judece cauza. 
(9) Dispoziţiile alin. (6) – (8) nu se aplică dacă judecătorul de drepturi şi libertăţi a soluţionat o declaraţie de abţinere sau o cerere de recuzare ori a soluţionat o excepţie de necompetenţă în cursul urmăririi penale.”

9. La articolul 149, alineatul (1) se modifică și va avea următorul cuprins: 
„Art. 149 - (1) Dacă mandatele de executare a pedepselor cu închisoarea nu au fost executate, prima revenire se va face la două luni de la emiterea lor la organele cărora le-au fost trimise spre executare, iar următoarele reveniri la 6 luni. În cazul în care nu se primeşte răspuns de la organul de poliţie căruia i-a fost trimis mandatul, se vor solicita informaţii privind stadiul executării acestuia structurii specializate din cadrul Inspectoratului General al Poliţiei Române.”

Art. II - Prezenta hotărâre se publică în Monitorul Oficial al României, Partea I.
Dată în Bucureşti, la data de ...... 2024
[bookmark: presedinte]
Preşedintele Consiliului Superior al Magistraturii,
Judecător Denisa-Angelica STĂNIȘOR

Consiliul Superior al Magistraturii este garantul independentei justitiei”
(art. 133 alin.1 din Constitutie, republicata)

